Isla do tresor. Chapta 6

= Kapitan-ney papir = 
Nu raidi gro-kway duran ol dao til lai a doktor-Livsi-ney dom. It-ney fasada es ahfen in tumitaa.
Sinior Dans komandi ke me desendi kaval e tuki an dwar, e Dogger helpi me bay dai estriba. Dwar ofni hampi tuy bay servi-gela.
- Doktor Livsi inen ku? - me kwesti.
- Non, - ela jawabi. - Ta lai-te pa dey, bat poy he go a shefdom de ardaposesa fo chi akshamfan e fo pasi aksham kun skwair.
- Dan nu go ba adar, gayar, - sinior Dans shwo.
Pa sey ves nuy dao bu es longe, also me bu raidi bat lopi al teni Dogger-ney estriba til parka-geit e poy along longe sinlif-ney luna-lumisen alee. Pa fin nu ateni linia de ardaposesa-ney bilduras kel blanfai pa ambi taraf de gran lao garden. Sinior Dans desendi kaval, e oni lasi ta tuy inu dom, kun me tuhun.
Servi-sha gidi nu along tapis-ney koridor inu gran kitabashamba do mucho kitabalemar kun busta uuparen. Doktor Livsi e skwair zai sidi bli kamin, pa ambi taraf de yarke agni, al pipa in handa.
Me bu gwo vidi skwair tanto bli bifooen. Ta es gao, pa fakta pyu kem sit fut gao, aika chaure man do grose brave karim-si fas kel es kelkem karkifen, rudifen e pligifen por longe safaras. Suy brovas es muy swate e muvishil, por lo kel oni samaji ke ta hev budushte bat, wel, aika gamande e irishil karakter.
- Zin ba, sinior Dans, - ta shwo ga dignem e kondesendi-shem.
- Hao aksham, Dans, - doktor shwo al niki. - Hao aksham, amiga Jim. Kwel byen feng he bringi yu ahir?
Tol-shefa rektisi swa e, al posa de armeeyuan, rakonti ol historia ga kom pa leson in skola. Magari yu mog vidi komo ambi kavalier inklini swa avan al audi e kan-kan mutu, al iven fogeti fumi por surprisa e interes. 
Afte audi komo may mata he go bak a gastaguan, doktor Livsi ek-klapi swa-ney tuta lautem; e skwair ek-krai "Bravo!" e darbi-rupti swa-ney longe pipa kontra kamin-grata. Longem bifoo se sinior Triloni (es nam de skwair, si yu remembi) he yo kwiti stula e zai go-go pa shamba; e doktor he depon swa-ney pudri-ney peruka, kwasi fo audi pyu hao, e zai sidi al aspekti aika ajibe por swa-ney prope kurte swate har.
Pa fin sinior-Dans-ney historia fini.
- Sinior Dans, - skwair shwo, - yu es ya muy noble jen. E to ke yu he topti-kili toy nafra-ney dushte podla, es ya akta do dasin. Es kom tu krashi kukaracha. Sey Hokins to gayar toshi es ya kushalnik. Hokins, baji ba sey glok, plis. Sinior Dans mus pi idyen bira.
- Also, Jim, - doktor shwo, - toy kosa ke li shuki-te, it es hir ku, she yu?
- Walaa, sinior, - me shwo e dai a ta den waxakapra-ney paketa.
Doktor examini paketa fon oli taraf, al ke suy finga zudi-si ofni it; bat inplas zwo to, ta pon it kalmem inu posh de swa-ney jaketa.
- Skwair, - ta shwo, - afte ke sinior Dans pi bira, ta ve mus sertem go kontinu swa-ney rega-ney serva. Bat Jim Hokins, me sal mah ta resti she me fo somni, e, si yu permiti, me proposi ke oni servi-dai a ta lenge pastet fo akshamfan.
- Sertem, Livsi, - skwair shwo. - Hokins meriti ya pyu kem pastet.
Also oni bringi gran paloma-ney pastet e pon it on syao tabla. Me sta wulfa-hunge e jui chia gro, duran ke sinior Dans audi yoshi pyu lauda e pa fin go wek.
- Wel, nau, skwair, - doktor shwo.
- Wel, nau, Livsi, - skwair shwo pa same taim.
- Pa tur, pa tur, - doktor Livsi en-ridi. - Yu gwo audi om Flint, me suposi?
- Gwo audi ku?! - skwair exklami. - Gwo audi ku, yu kwesti ya! Ta bin zuy hema-pyase pirata fon oli kel gwo navigi. Swate Barba es kinda komparen a Flint. Espanioles gwo fobi ta gro, e, al shwo veritaa, koyves me sta garwe por ke ta bin inglish. Unves me vidi ta-ney parus bay may prope okos bli Trinidad; fobishil pyannik kel komandi nuy ship, ta tuy turni bak – ya, bak a Port-of-Spein.
- Wel, me selfa toshi gwo audi om ta hir, in Ingland, - doktor shwo. - Bat kwesta es: ob ta hev-te mani?
- Mani ku?! - skwair exklami. - Den rakonta yu he audi ku? Sey kanalyas, kwo hi li shuki-te si bu mani? Kwo hi agiti li si bu mani? Kwo hi mog mah li riski swa-ney fuy-jiva si bu mani?
- Den to nu en-jan sun, - doktor repliki. – Bat yu sta tanto agiti-ney e exklamishil ke me bu mog interfai ni un worda. Kwo me yao jan es se: suposi-yen ke hir in posh me hev koy klef om loko wo Flint he kavi-ahfi swa-ney tresor, ob temi om verem menga tresor?
- Menga ku?! - skwair krai. - Wel, audi ba: si nu verem hev toy klef, me tuy ekipi ship in Bristol-dok, e pren yu e Hokins kunem, e me pai tresor iven si treba shuki duran ol yar!
- Gro-hao, - doktor shwo. - Dan nau, si Jim konsenti, nu ofni ba paketa. - E ta pon it on tabla bifoo swa.
Paketa es hao klosen-suten. Doktor pren medike mikas aus swa-ney lekerbavul e kati filus. Inen ye dwa kosa: dafta e siglen letakuta.
- Un-nem nu kan ba dafta, - doktor proposi.
Skwair e me, nu ambi zai kan sobre doktor-ney plecha duran ke ta ofni it, sikom doktor he karimem jesti fo ke me lyu ti me chi akshamfan na syao tabla e lai a ta fo jui misteria-dekovra. 
Pa un-ney dafta-paja ye sol koy shma-skriba, kom si oni gwo fai it fo amusi swa o fo probi kalam. Un es same kom tatu: "Hao kisma de Billi Bons", yoshi ye "Sinior W. Bons, subkapitan", "Rom yok", "Bli Palm-Ki ta pai-te kwo treba", e yoshi koy-las do un sole worda e nohao-lekti-ke. Me bu mog fai sin en-mediti om hu hi "pai-te" e kwo hi ta pai-te. Mogbi, sikin inu bey? Hu jan...
- Bu mucho info hir, - doktor Livsi shwo al lifi dafta.
Sekwe shi o shi-dwa paja es fule de strane seria de nota: datum leften e mani-suma desnen, kom in pinchan konti-dafta; bat interen inplas explika ye sol farke namba de kros. Kontra datum dey 12 mes-sit yar 1745, pa exampla, suma do semshi paun es skriben, but krome sit kros ye nul explika om a hu e por kwo treba pagi it. Yedoh pa kelke kasu oni adi-te loko-nam, pa exampla "Bli Karakas", o sim latituda e longituda, kom "62° 17′ 20″, 19° 2′ 40″."
Oni fai-te toy nota duran hampi dwashi yar, e namba fa oltaim pyu gran. Pa fin, afte kelke wekreken false adita, ye suma to resulta e worda: "Bons-ney parta".
- Me samaji ga nixa, - doktor Livsi shwo.
- Es ya klare kom middey! - skwair krai. - Es konti-dafta de sey fuy-doga do duskordia. Sey kroses inplasi nam de mah-sinki-ney ship o de raubi-ney urba. Nambas maini kanalya-ney parta de tote shikar. Ta adi-te koy explika si dumi-te ke ambiguitaa es posible. Also "Bli Karakas" hir signifi ke koy nofelise ship bin rauben bli Karakas-ney sahil. Hay boh helpi povre atmas de shipyuan kel he bikam koral depos longtaim.
- Ver! - doktor exklami. – Es ya utile, tu bi safarnik. Yu es prav! E nambas fa-gran segun ke suy ranka fa-gao.
In dafta ye shao pyu, sol kelke geografike posision noti-ney pa klin lif bli dafta-fin, e yoshi un komparike tabela de franse, inglish e espaniol mani.
- Sparishil jen! - doktor exklami. - Bu wan fo gei juli.
- Nau, - skwair shwo, - nu kan ba otre-la.
Letakuta es siglen pa kelke plasa bay sigla to fingadan, mogbi toy hi ke me findi-te in kapitan-ney posh. Doktor rupti oli sigla kun gro-kuyda, e on tabla lwo da mapa de koy isla, kun indiken latituda e longituda, diba-glubitaa, nam de kolina, baya e halich, e oli exakte detal ke oni wud nidi fo anchunem anki ship bli toy-isla-sahil.
Isla es sirke nin milya longe e pet la chaure, al idyen simili grose dragon kel he en-stan on dwa pata. It hev dwa hao fon-storma-ahfen baya, e yoshi un gao kolina pa mida, namen "Vidituba".
On mapa ye yoshi kelke ada do pyu tarde taim, sobreolo tri kros bay rude tinta: dwa in norde parta de isla e un in suda-este-la. Bli sey laste kros ye skriba do same rude tinta e do syao klare skribitip kel farki mucho fon kapitan-ney shma-skriba. It shwo: "Maiste tresor hir".
Pa otre taraf de mapa ye for-ney info skriben bay same handa:
"Gao baum, Vidituba-flanka, direksion a N. fon N.N.E.
Isla do Skelet E.S.E. e a E.
Shi fut.
Argenta-lingota es in norde yama. Oni mog findi it pa flanka de este tudun, pa shi fatom a suda fon swate roka, al fas versu it.
Den arma oni fasilem findi in ramla-kolina, N. fin de norde kabu, direksion versu E. e charfen rumba versu N.
J.F."
Walaa olo. Es aika breve e sembli ga busamajibile a me, yedoh skwair e doktor Livsi en-joi gro.
- Livsi, - skwair shwo, yu gai kwiti tuy yur pitival praktika. Manya me go a Bristol. Afte tri wik... tri wik ku?.. wel, dwa wik... wel, afte shi dey nu sal hev zuy hao ship, sinior, e zuy hao selekten tim in Ingland. Hokins go kunem kom kabina-boy. Yu ve bi gro-hao kabina-boy, Hokins. Yu, Livsi, es ship-doktor, me es admiral. Nu ve pren kun swa Redrut, Jois e Hanter. Hao byen feng ve bringi nu kway a loko, nu ve findi tresor sin nul mushkila e pai gro-menga mani. Nu ve hev mani fo kwo unkwe nu yao: fo chifan, fo roli on it, fo sim rasshwai it.
- Triloni, - doktor shwo, me sal go kun yu. E me es serte ke Jim toshi go e bu mah-fali nuy fida. Ye sol un jen ke me fobi fidi.
- Hu es? - skwair exklami. - Nami ba toy doga-si, sinior!
- Es yu, - doktor jawabi, - bikos yu bu janmog kipi muh klosen. Nu bu es sole hu jan om sey papir. Oli sey gayar kel he ataki gastaguan sedey pa aksham, li es evidentem nochauke kuraje jenta, e yoshi toy-las kel resti on ship, e krome li, me osi shwo, ye yoshi koy-las koylok budalem, - li oli ve sertem zwo olo posible dabe en-posesi tresor. Nu nomus go sole, po un jen, til nu departi. Me e Jim, nu resti ba hir tuhun. E yu, pren ba Jois e Hanter e go a Bristol. E lo zuy muhim: nulwan de nu nomus shwo ni un worda om to ke nu he findi.
- Livsi, - skwair shwo, - yu es sempre prav. Me sal bi mute kom kabra.
Kontena
Chapta 5
Chapta 7